《明月峡》
宋代·葛胜仲

李庇山记皮陆诗，纪述茶事真历历。枕流亭北池七里，万仞插天双石壁。

悬崖倒挂天银河，武敏尚存西楚迹。昔贤招寻多好事，例以姓字刊岩石。

青琼绿髓茶始生，报春鸟鸣山昼寂。茶民研膏柏黑粘，香焙凿山深二尺。

急程苞贡御帘开，宫娥进水倾寒碧。只今玉食岁不供，旧事独有山英识。

羁人水厄不厌数，耿耿不寐几通昔。他日重来觅旧题，应叹流年如矢激。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。